CELEX: 62007CJ0198
Language: sk
Date: 2008-12-22
Title: Rozsudok Súdneho dvora (štvrtá komora) z 22. decembra 2008. # Donal Gordon proti Komisii Európskych spoločenstiev. # Odvolanie - Správa o služobnom postupe - Žaloba o neplatnosť - Záujem na konaní - Úradník postihnutý úplnou trvalou invaliditou. # Vec C-198/07 P.

ROZSUDOK SÚDNEHO DVORA (štvrtá komora)
      z 22. decembra 2008
      Vec C‑198/07 P
      Donal Gordon
      proti
      Komisii Európskych spoločenstiev 
      „Odvolanie – Správa o služobnom postupe – Žaloba o neplatnosť – Záujem na konaní – Úradník postihnutý úplnou trvalou invaliditou“
      Predmet: Odvolanie podané proti rozsudku Súdu prvého stupňa Európskych spoločenstiev zo 7. februára 2007, Gordon/Komisia (T‑175/04,
         zatiaľ neuverejnený v Zbierke), ktorým sa navrhuje zrušenie tohto rozsudku
      
      Rozhodnutie: Čiastočné zrušenie rozsudku.
      
      Abstrakt
      1.        Úradníci – Žaloba – Záujem na konaní
      (Služobný poriadok úradníkov, články 53, 78, 90 a 91; príloha VIII, články 13 až 16)
      2.        Úradníci – Hodnotenie – Spoločný hodnotiaci výbor
      (Služobný poriadok úradníkov, článok 43)
      1.        Úradník, ktorý odchádza do dôchodku z dôvodu úplnej trvalej invalidity podľa článkov 53 a 78 služobného poriadku po tom, ako
         podal žalobu proti správe o jeho služobnom postupe, si zachováva záujem na napadnutí uvedenej správy.
      
      V prvom rade správa o služobnom postupe predstavuje nezávisle od jej budúceho použitia písomný a úradný dôkaz o kvalite práce
         úradníka. Takéto hodnotenie nespočíva len v opise úloh vykonávaných počas dotknutého obdobia, ale obsahuje aj posúdenie ľudských
         kvalít, ktoré hodnotená osoba preukázala pri výkone svojho zamestnania. Preto má každý úradník právo, aby jeho práca bola
         potvrdená správnym a spravodlivým posúdením. Z toho v súlade s právom na účinnú súdnu ochranu vyplýva, že úradníkovi musí
         byť v každom prípade priznané právo na napadnutie správy o služobnom postupe, ktorá sa na neho vzťahuje, a to z dôvodov jej
         obsahu alebo preto, lebo nebola vypracovaná v súlade s pravidlami služobného poriadku.
      
      V druhom rade, aj keď je pravda, že úradník, v súvislosti s ktorým posudková komisia uznala, že sa nachádza v stave úplnej
         trvalej práceneschopnosti, odchádza automaticky do dôchodku v zmysle článkov 53 a 78 služobného poriadku, situácia takého
         úradníka sa líši od situácie úradníka, ktorý dosiahne dôchodkový vek, odstúpi z funkcie alebo je prepustený, lebo ide o napraviteľnú
         situáciu. Úradník postihnutý takouto invaliditou môže jedného dňa opäť začať vykonávať svoje funkcie v rámci inštitúcie Spoločenstva
         podľa článku 16 prílohy VIII služobného poriadku. V tejto súvislosti musí byť všeobecné ustanovenie článku 53 služobného poriadku
         vnímané spolu s osobitnými ustanoveniami článkov 13 až 15 prílohy VIII služobného poriadku. Činnosť úradníka, ktorý bol vyhlásený
         za invalidného, je len prerušená, pričom vývoj jeho situácie v rámci inštitúcie podmieňuje pretrvávanie podmienok odôvodňujúcich
         túto invaliditu, ktoré môže byť kontrolované v pravidelných intervaloch.
      
      Keďže môže byť opätovne dosadený do služby v inštitúciách, úradník postihnutý úplnou trvalou invaliditou má rovnaké právo
         ako aktívny úradník nazrieť do svojej správy o služobnom postupe, ktorá bola vypracovaná spravodlivo, objektívne a v súlade
         s normami riadneho hodnotenia. Za predpokladu opätovného dosadenia by mala mať uvedená správa význam pre postup úradníka v rámci
         jeho služby alebo v rámci inštitúcií Spoločenstva. Mala by predstavovať konkrétny a úradný dôkaz o jeho kompetentnosti a o jeho
         skúsenostiach v rámci inštitúcie, na ktorý sa môže odvolávať. Mala by tiež umožniť nadriadenému porovnať zásluhy kandidátov
         na prípadné povýšenie alebo preloženie.
      
      2.        V rámci systému hodnotenia zavedeného Komisiou skutočnosť, že spoločný hodnotiaci výbor nerozhodne o obsahu dotknutej správy
         o služobnom postupe, hoci mu bol predložený opravný prostriedok, predstavuje podstatné porušenie postupu vypracovania tejto
         správy o služobnom postupe, ktoré zasahuje do práv hodnoteného úradníka. Pokiaľ je však vec prednesená tomuto výboru, preskúmanie
         obsahu správy o služobnom postupe predstavuje podstatnú formálnu záležitosť a nie čisto formálne štádium, lebo po prvé uvedený
         výbor je jediným orgánom zúčastňujúcim sa na hodnotení, ktorého členmi sú zástupcovia zamestnancov, a po druhé jeho stanovisko
         musí odvolací hodnotiteľ zohľadniť.